Broj: 711-I-740-M-121/22-02-17

Zagreb, **4. ožujka** 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Zlatka Filipovića, ravnatelja Zavoda za prostorno uređenje Koprivničko-križevačke županije,** za davanjem mišljenja Povjerenstva, na 162. sjednici, održanoj **4. ožujka** 2022., daje sljedeće:

**MIŠLJENJE**

**I. Sukladno članku 7. točci d) ZSSI/21-a, obveznik Zlatko Filipović, ravnatelj Zavoda za prostorno uređenje Koprivničko-križevačke županije, ne smije pored plaće za obnašanje navedene dužnosti ostvarivati druge primitke, kao što su isplate božićnice, uskrsnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se drugi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.**

**II. Nije u suprotnosti s odredbama ZSSI/21-a, ako je to određeno ugovorom ili nekim drugim aktom kojim se uređuje njegov radno-pravni status, da obveznik uz plaću za obnašanje dužnosti ravnatelja Zavoda za prostorno uređenje Koprivničko-križevačke županije ostvaruje sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te koristiti službene stanove, prijevozna sredstava,** **računalo i mobitel,**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

**- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

**- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, povećanje osnovice zbog stečenog obrazovanja, te od poslodavca plaćene edukacija povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti,**

**jer isti primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

**III. Obveznik nema pravo na plaćeno članstvo u strukovnim komorama, kao niti na plaćene troškove sistematskog zdravstvenog pregleda za vrijeme trajanja radnog odnosa, jer bi se radilo o dodatnoj naknadi za poslove obnašanja javne dužnosti.**

**IV.** **Iako plaćanje police dopunskog zdravstvenog osiguranja predstavlja primanje nedopuštene dodatne naknade, obveznik iz točke I. izreke može koristiti usluge do isteka ugovorenog razdoblja ukoliko je polica dopunskog osiguranja u cijelosti plaćena prije stupanja ZSSI/21-a na snagu temeljem sklopljenog ugovora.**

**V. Sukladno članku 17. stavku 2. ZSSI/21-a, obveznik Zlatko Filipović, ravnatelj Zavoda za prostorno uređenje Koprivničko-križevačke županije, može za vrijeme obnašanja navedene javne dužnosti obavljati stručne i savjetodavne poslove člana Procjeniteljskog povjerenstva Grada Koprivnice te Procjeniteljskog povjerenstva Koprivničko-križevačke županije i za to ostvarivati naknadu, ali je primitke ostvarene od obavljanja navedenih poslova dužan navesti u imovinskoj kartici koja se podnosi Povjerenstvu.**

Obrazloženje

Zahtjev za davanjem mišljenja Povjerenstva podnio je Zlatko Filipović, ravnatelj Zavoda za prostorno uređenje Koprivničko-križevačke županije. U knjigama ulazne pošte Povjerenstva zahtjev je zaprimljen 25. veljače 2022. pod poslovnim brojem 711-U-3291-M-121/22-01-3, povodom kojeg se vodi predmet broj M-121/22.

Člankom 3. stavkom 1. podstavkom 64. ZSSI/21-a propisano je da su ravnatelji županijskih zavoda za prostorno uređenje, odnosno zavoda Grada Zagreba obveznici u smislu tog Zakona, stoga je Zlatko Filipović povodom obnašanja dužnosti ravnatelj Zavoda za prostorno uređenje Koprivničko-križevačke županije, kojoj je jedini osnivač Koprivničko-križevačka županija, zakonski obveznik.

Člankom 8. stavcima 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik traži mišljenje Povjerenstva vezano za obračun platne liste ravnatelja kao i dodataka na istu, prema Pravilniku o radu Zavoda za prostorno uređenje Koprivničko-križevačke županije, koji se temelji na Kolektivnom ugovoru navedene županije.

Naime, obveznik navodi da je predmetnim Pravilnikom drukčije definiran status ravnatelja županijskih zavoda za prostorno uređenje, slijedom čega traži uputu kako postupiti prilikom isplate božićnice, uskrsnice, regresa za godišnji odmor, dara za dijete, putnih naknade za prijevoz na posao i s posla (troškovi prijevoza), toplog obroka, naknade za minuli rad te dodatka zbog postignutog znanstvenog stupnja, kao i kako postupiti kod obračuna platne liste s obzirom na poreznu olakšicu zbog četvero prijavljene djece, odrediti korištenje godišnjeg odmora te broj radnih dana tijekom kojih se koristi godišnji odmor.

Također, obveznik traži mišljenje Povjerenstva može li biti član Procjeniteljskog povjerenstva za ocjenu vrijednosti nekretnina u Gradu Koprivnici i u Koprivničko-križevačkoj županiji i da za to primati nakandu.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćomdužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11-a), već primitci dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7.. točke d) ZSS/11-a.

Imajući u vidu da odredbe novog ZSSI/21-a, koji je stupio na snagu 25. prosinca 2021., na istovjetan način u članku7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI/21-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Osim navedenih primitaka, isplate uskrsnice, dara za dijete, bonusa za ostvarene rezultate poslovanja i sl. kao i uplate u dobrovoljni mirovinski fond te dodatnog zdravstvenog osiguranja, premije životnog osiguranja i sl.,na koje obveznici imaju pravo sukladno sklopljenom ugovoru, također predstavljaju dodatne naknade za obnašanje javne dužnosti, čiji je primitak zakonski zabranjen.

Odredbe općih akata ustanove, u konkretnome slučaju Pravilnika o raduZavoda za prostorno uređenje Koprivničko-križevačke županije, ne mogu biti temelj za ostvarivanje onih primitaka koji se zakonski zabranjeni, jer se radi općim aktima niže pravne snage.

Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe, pri čemu obveznik ima pravo na ove isplate ako je to ugovorom ili nekim drugim aktom određeno.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti službene stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, obveznik istodobno uz primanje plaće ima pravo i na plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti.

Nadalje, osim naknada stvarnih troškova, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću.

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznik ima pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža te stečeno obrazovanje, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Članstvo u pojedinim strukovnim komorama može biti pretpostavka za obavljanje određenih poslova, ali isto je ponajprije povezano s osobom koja kroz članstvo u komori stječe licencu, koja je strogo osobna (neprenosiva) i vezana je za stručne kvalifikacije osobe te predstavlja preduvjet da bi se određena javna dužnost uopće mogla obnašati, pri čemu obveznik poslove temeljem licence može obavljati i u privatnom aranžmanu nevezano za javnu dužnost, slijedom čega teret plaćanja članarine u strukovnoj komori treba snositi obveznik.

Obveznik nema pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

Iako obveznik nema pravo na podmirenje police dopunskog i dodatnog zdravstvenog osiguranja, na što je ukazano Smjernicom od 31. siječnja 2022., Povjerenstvo uvažava okolnost da su police osiguranja novih obveznika zaključene prije njihova stupanja na dužnost kao i da bi raskid ugovora mogao imati štetne posljedice za ugovaratelja osiguranja, te bi stoga obveznik mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI/21-a na snagu.

U odnosu na dio upita koji se odnosi trajanje i korištenje godišnjeg odmora ravnatelja ustanove, isto se uređuje općim aktima ustanove koje ne smiju biti suprotni općim propisima o radu, dok se na korištenje porezne olakšice primjenjuju porezni propisi, koji su u nadležnosti Ministarstva rada, mirovinskog sustava, obitelji i socijalne politike, odnosno Porezne uprave Ministarstva financija.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 17. stavku 3. ZSSI/21-a, prethodno odobrenje Povjerenstva iz stavka 2. tog članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Prema članku 17. stavku 4. ZSSI/21-a obveznici su dužni prijaviti Povjerenstvu primitke iz stavaka 2. i 3. toga članka Zakona.

Člankom 10. stavkom 1. Zakona o procjeni vrijednosti nekretnina propisano je da se za za područje županije, Grada Zagreba odnosno velikoga grada osniva se procjeniteljsko povjerenstvo radi stručne analize i evaluacije podataka te davanja stručnih prijedloga i mišljenja o tržištu nekretnina, koje sukladno članku 11. Zakona čine predsjednik i četiri člana, a odluku o imenovanju i razrješenju predsjednika, zamjenika i članova povjerenstva donosi župan, gradonačelnik Grada Zagreba odnosno gradonačelnik velikoga grada.

Člankom 12. Zakona o procjeni vrijednosti nekretnina propisano je da povjerenstvo pri županiji, Gradu Zagrebu odnosno velikom gradu daje stručne prijedloge i mišljenja u pripremi konačnih zaključaka u vezi s prijedlogom plana približnih vrijednosti, nužnim podatcima i drugim podatcima koji su potrebni za procjenu vrijednosti nekretnina na temelju podataka iz zbirke kupoprodajnih cijena, daje stručne prijedloge i mišljenja u pripremi konačnih zaključaka u vezi s predloženim pregledom o promjenama i razvoju na tržištu nekretnina (u daljnjem tekstu: Izvješće o tržištu nekretnina) za svoje područje nadležnosti, daje mišljenje o usklađenosti izrađenih procjembenih elaborata s odredbama ovoga Zakona na zahtjev jedinica lokalne i područne (regionalne) samouprave, za svoje potrebe, vrši razmjenu približnih vrijednosti, izvješća o tržištu nekretnina, nužnih i drugih podataka za procjenu vrijednosti nekretnina s drugim povjerenstvima te obavlja i druge poslove.

U konkretnom slučaju procjeniteljska povjerenstva na razini jedinice lokalne i područne (regionalne) samouprave imaju stručnu i savjetodavnu ulogu, sukladno odredbama Zakona o procjeni vrijednosti nekretnina, te se po prirodi stvari radi o obavljanju povremenih poslova za vrijeme obnašanja javne dužnosti.

Stoga obveznik Zlatko Filipović, ravnatelj Zavoda za prostorno uređenje Koprivničko-križevačke županije, sukladno članku 17. stavku 2. ZSSI/21-a, može za vrijeme obnašanja navedene javne dužnosti obavljati stručne i savjetodavne poslove člana Procjeniteljskog povjerenstva Grada Koprivnice te Procjeniteljskog povjerenstva Koprivničko-križevačke županije te za to primati naknadu, ali je iste dužan navesti u imovinskoj kartici koju će podnijeti Povjerenstvu.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Zlatko Filipović, elektroničkim putem
2. Objava na internetskoj stranici Povjerenstva
3. Pismohrana